钦定古今图书集成/明伦汇编/交谊典/第038卷 > 春明梦馀录 > 《妇人拜辩》
## 钦定古今图书集成/明伦汇编/交谊典/第038卷 > 春明梦馀录 > 《妇人拜辩》

拜，屈也。折节以示屈，不敢直躬之谓也。男子以伏兴
为拜，妇人以屈膝为拜，断断乎无两说矣。考之古礼，
男子再拜，妇人四拜，谓之“夹拜。”盖男子鞠躬，妇人立
屈膝，男子拜，妇人又立屈膝；男子再鞠躬拜，妇人又
两立屈膝，是谓丈夫两拜，妇人四拜也。今制，太子与
妃初见帝后，太子四起拜，妃八立拜，唯是致词，妃亦
同跪。其兴也，太子俯伏。皇太后、皇后庆节，命妇朝贺，
先立四拜，引班首至殿上，内赞跪，外赞皆跪丹墀，诸
命妇皆跪，致词称贺毕，不赞俯伏，直赞兴，复位，四拜
而礼毕。今南方扮戏子妇，上父母寿子俯伏，妇人虽
跪而不俯伏，犹有古人之遗意焉。盖妇人兴伏为拜，
起于武后临朝，衮冕郊天，俯伏拜兴，而行天子之礼，
后世用之。今士夫、庶人亲迎，夫妇拜天地，拜舅姑，尚
有妇人同夫拜兴之事，而丘琼山《家礼仪节》，父母醮
女，尚有拜兴之文，皆谬也。故珠冠之制，俯首不得为
不俯伏，无坠髻落冠之忧，故不嫌于重耳。每问中常
侍：宫人见后妃以何为礼？曰：“宫人遇后妃则叩首而
行，遇朝贺亦只立拜。”相沿谓叩首为小礼，立拜为大
礼耳。《春秋传》云“三肃使者”，盖妇人以立拜为肃拜。故
《周礼》九拜之法，有肃拜，注曰：“妇人之拜也。”近世妇人
之简书加一端字，则非古矣。又曰“敛衽万福”，则不经
矣。妇人丧礼，亦有稽颡之文，盖叩头之及地者。余非
谓妇人不叩头，但伏兴为拜，则不可耳。且拜无奇数，
或再或四、或八、或十二，其奠献而俯伏，非拜也。故赞
者不列于拜数。今臣子谢恩，礼称五拜三叩首，载在
《会典》，礼臣殊失本意矣。盖四拜、四叩头耳。四拜毕，不
赞拜，何以叩头？其实第五拜为一叩，再加三为四叩
耳。或曰：“拜为两手齐下，唯男子为然。”曰：“非也。妇人立
拜，不两手齐下乎？今乡俗以立为轻，叩头”为重。故奚
妇见主人不敢立拜，止是叩头，则知叩头固重，立拜
非轻也。简而便，故轻之耳。